Sestig gesinne dakloos gelaat ná Jhb-brand‘n Brand by die Zandspruit- informele nedersetting op 2 Julie 2016 (Foto: ER24) Die getal plakkershuise wat tydens ŉ brand in die Zandspruit- informele nedersetting, noord van Johannesburg, vernietig is, het tot 60 gestyg en meer as 100 persone is Dinsdag dakloos gelaat. Maroela Media het vroeër berig die brand het omstreeks 10:00 uitgebreek. Robert Mulaudzi, woordvoerder van die stad se nooddienste, het gesê ŉ paraffienstoof het vroeër in een van die huise omgeslaan en dit het die brand veroorsaak. “Niemand is beseer nie. Rampbestuurspanne is op die toneel om die betrokke persone met komberse en kos te help.” Die grond waarop die huise opgerig is, behoort aan ŉ privaat eienaar en huurders betaal ongeveer R500 per maand per plakkershuis aan die verhuurder, het Mulaudzi bygevoeg. Volgens die stad se nooddienste teken Johannesburg jaarliks ongeveer 600 plakkershuisbrande aan. Van die faktore wat lei tot die ontstaan van die verwoestende brande en verlies aan lewe sluit in die plakkershuise wat so naby aan mekaar gebou is, nalatigheid, paraffienstowe of kerse wat bly brand of onwettige elektrisiteitsverbindings.